b'\n_START_ARTICLE_\nFluocerita-(La)\n_START_SECTION_\nCaracter\xc3\xadstiques\n_START_PARAGRAPH_\nLa fluocerita-(La) \xc3\xa9s un halur, un fluorur de ceri i lantani de f\xc3\xb3rmula qu\xc3\xadmica (La,Ce)F\xe2\x82\x83. Cristal\xc2\xb7litza en el sistema trigonal. Es troba en forma de cristalls laminars o tabulars, de fins a 7 cent\xc3\xadmetres. La seva duresa a l\'escala de Mohs es troba entre 4 i 5. \xc3\x89s l\'an\xc3\xa0leg amb lantani de la fluocerita-(Ce)._NEWLINE_Segons la classificaci\xc3\xb3 de Nickel-Strunz, la fluocerita-(La) pertany a "03.AA - Halurs simples, sense H\xe2\x82\x82O, amb proporci\xc3\xb3 M:X = 1:3" juntament amb els seg\xc3\xbcents minerals: zharchikhita, molisita, fluocerita-(Ce) i gananita.\n_START_SECTION_\nFormaci\xc3\xb3 i jaciments\n_START_PARAGRAPH_\nEs troba en filons de quars hidrotermal en granit, normalment associat a aquest. Va ser descoberta a Zhanuzak, al mass\xc3\xads de Kent (Prov\xc3\xadncia de Kharagand\xc3\xad, Kazakhstan). Tamb\xc3\xa9 se n\'ha trobat a les mines Bastn\xc3\xa4s, a Riddarhyttan (V\xc3\xa4stmanland, Su\xc3\xa8cia). Durant un temps tamb\xc3\xa9 va ser descrita a la mina Clara, a la Selva Negra (Alemanya) i exemplars provinents d\'aquest indret es troben en diferents col\xc2\xb7leccions, per\xc3\xb2 mai han estat confirmats anal\xc3\xadticament com a tals, i en totes hi dominava el ceri sobre el lantani.'